
	讗讬谉 诪拽讘诇讬谉 爪讗谉 讘专讝诇 诪讬砖专讗诇 诪驻谞讬 砖讛讜讗 专讘讬转. 讘驻专拽 讗讬讝讛讜 谞砖讱 (讘''诪 讚祝 注:) 驻讬专砖''讬 专讘讬转 砖砖诐 讗讜转诐 注诇讬讜 讘诪注讜转 讜讻诇 讝诪谉 砖讗讬谉 谞讜转谉 诪注讜转讬讜 讞讜诇拽讬谉 讛砖讻专 讜讗注''讙 讚诪砖谞讛 讬转讬专讗 讛讬讗 讚讛讗 转谞讗 诇讬讛 讗讬谉 诪讜砖讬讘讬谉 讞谞讜讜谞讬 诇诪讞爪讬转 砖讻专 讜讻诇 砖讻谉 讛讻讗 砖拽讘诇 讻诇 讛讗讞专讬讜转 注诇讬讜 谞拽讟 诇讬讛 诪砖讜诐 住讬驻讗 诪拽讘诇讬谉 爪讗谉 讘专讝诇 诪谉 讛注讜讘讚 讻讜讻讘讬诐 注讻''诇 讜住讬驻讗 讗转讗 诇讗砖诪讜注讬谞谉 讛讬转专 专讘讬转 诪谉 讛注讜讘讚 讻讜讻讘讬诐 讻讚拽转谞讬 诇讜讜讬谉 诪讛诐 讜诪诇讜讬谉 诇讛谉 讘专讘讬转 讜拽砖讛 诇驻''讛 诪讗讬 驻专讬讱 讛讻讗 讜讗讬 住''讚 讘专砖讜转讗 讚诪专讗 拽讬讬诪讗 讗诪讗讬 讛讜讬 专讘讬转 讘专砖讜转讗 讚诪专讬 拽诪砖讘讞 诪讗讬 拽砖讬讗 诪''诪 专讘讬转 讚专讘谞谉 讛讬讗 讚讻讬讜谉 砖讻诇 讗讞专讬讜转 注诇 讛诪拽讘诇 诪诇讜讛 讛讬讗 讜谞讜讟诇 讞爪讬 讛砖讘讞 讘砖讻专 讛诪诇讜讛 讗诇讗 讚诇讗 讛讜讬 专讘讬转 讚讗讜专讬讬转讗 讻讬讜谉 讚讗诐 诇讗 讬讘讗 讛砖讘讞 诇讗 讬讟讜诇 讻诇讜诐 讻诪讜 讘诇讗 谞讻讬讬转讗 砖讛讬讗 专讘讬转 讚专讘谞谉 讜谞专讗讛 讻诪讜 砖驻讬' 专''转 砖讛讬讗 专讘讬转 讚讗讜专讬讬转讗 砖驻住拽 讚诪讬诐 注诇 讛爪讗谉 讜驻住拽 讚诪讬 讛砖讘讞 讜拽讘诇 注诇讬讜 诇转转 讘讻诇 砖谞讛 讜砖谞讛 讘讬谉 讬讛讗 砖诐 砖讘讞 讘讬谉 诇讗 讬讛讬讛 讜专讘讬转 讙诪讜专讛 讛讬讗 讚讛讬讬谞讜 专讘讬转 拽爪讜爪讛 讜讬砖 诇讜诪专 讚讛讻讗 转谞讬讗 讜讗注''讙 讚转谞讗 专讬砖讗 讛讬讬谞讜 讚讞谞讜讜谞讬 砖讛讜讗 专讘讬转 讚专讘谞谉 讜讛讻讗 拽诪''诇 讚讛讛讬讗 专讘讬转 讚讗讜专讬讬转讗 讛讬讗 讻讚拽转谞讬 诪驻谞讬 砖讛讜讗 专讘讬转 讻诇讜诪专 专讘讬转 讚讗讜专讬讬转讗 讜诪讬讛讜 讗砖讻讞谉 诪驻谞讬 砖讛讜讗 专讘讬转 讚专讘谞谉 讚转谞谉 讘讘''诪 (讚祝 住讚:) 讛诪诇讜讛 讗转 讞讘专讜 诇讗 讬讚讜专 讘讞爪专讜 讞谞诐 讜诇讗 讬砖讻讜专 诪诪谞讜 讘驻讞讜转 诪驻谞讬 砖讛讜讗 专讘讬转 讚驻专''转 讚诇讗 讗讬讬专讬 讘诪砖讻谞转讗 诪讚诇讗 拽转谞讬 讛诪诇讜讛 注诇 讞爪专讜 讜注讜讚 讚砖专讬 诇讛砖讻讬专 讘驻讞讜转 讻诪讜 砖讚讛 讜讻专诐 讚砖专讜 讘谞讻讬讬转讗 诪砖讜诐 讚讝讬诪谞讬谉 诇讬讻讗 砖讘讞讗 讻诇诇 讜讘讬转 谞诪讬 讝讬诪谞讬谉 讚讗讬讻讗 转讬讜讛讗 砖谞讜驻诇 讗讜 谞砖专祝 讜驻专''转 砖讛诇讜讛讜 讛诇讜讗讛 讙诪讜专讛 讜诇讗 注诇 讞爪专讜 讜讗讬谉 讝讛 专讘讬转 讚讗讜专讬讬转讗 讜诇讗 讘转讜专转 专讘讬转 诪砖讗讬诇 讜诪砖讻讬专 诇讜 讘驻讞讜转 讜诪讜讞诇 讜诇驻''讛 谞诪讬 谞讛讬 讚诇讗 讬讚讜专 讘讞爪专讜 讞谞诐 讛讜讬 专讘讬转 讚讗讜专讬讬转讗 讻诪讜 讘转讬 讞讜诪讛 讚讛讜讬 专讘讬转 讚讗讜专讬讬转讗 诪讛 砖诪砖讻讬专 讘驻讞讜转 诪讬讛讗 诪住转讘专 讚诇讗 讛讜讬 讚讗讜专讬讬转讗 讜诪讬讛讜 讛讗讬 诪驻谞讬 砖讛讜讗 专讘讬转 讚讛讻讗 讚讗讜专讬讬转讗 拽讗诪专 讚讗讬 诇讗讜 讛讻讬 诪讗讬 拽诪''诇 讜讻驻讬' 专''转 诪砖诪注 讘讬专讜砖诇诪讬 讚拽讗诪专 讗讬讝讛讜 爪讗谉 讘专讝诇 讛讬讜 诇讜 拽' 爪讗谉 讗讜诪专 诇讜 讛专讬 讛谉 注砖讜讬讜转 注诇讬讱 讘拽' 讚讬谞专讬谉 砖诇 讝讛讘 讜诇讚讜转 讞诇讘 讜讙讬讝讜转 砖诇讱 讜讗诐 诪转讜 讞讬讬讘 讗转讛 讘讗讞专讬讜转谉 讜讗转讛 诪注诇讛 诇讬 住诇注 讘讻诇 讗讞转 讜讗讞转 诪砖诇讱 讘讗讞专讜谞讛 讗住讜专 诪砖诪注 讘讛讚讬讗 砖砖诐 注诇讬讜 讛砖讘讞 讜讛拽专谉 讜讗讬 诇讗 诪转谞讬' 讚专讘讬转 诇讗 讛讜讛 拽砖讛 诇讬讛 诪转谞讬' 讚讛讻讗 讗诪讗讬 驻讟讜专讬谉 诪谉 讛讘讻讜专讛 讚砖驻讬专 讞砖讬讘讬 讘专砖讜转 注讜讘讚 讻讜讻讘讬诐 讻讬讜谉 讚讗讬 诇讗 讬讛讬讘 讝讜讝讬 转驻讬住 诇讘讛诪讛 讜讗诐 诇讗 诪砖讻讞 讘讛诪讛 转驻讬住 讜诇讚 砖讛讻诇 诪砖讜注讘讚 诇讜 诪讞诪转 拽专谉 讗讘诇 诇诪讗讬 讚讞砖讘讬谞谉 专讘讬转 讚讗讜专讬讬转讗 拽砖讛 讚讗''讻 讬爪讗 诪专砖讜转 讘注诇讬诐 诇讙诪专讬 讻砖讗专 诪诇讜讛 讜专讘讗 诪住讬拽 讚讛讗 讚驻讟讜专讛 诪谉 讛讘讻讜专讛 诇讗 诪砖讜诐 讚拽讬讬诪讗 诇讛 讘专砖讜转 诪专讛 讗诇讗 诪砖讜诐 讚讞砖讬讘 讬讚 注讜讘讚 讻讜讻讘讬诐 讘讗诪爪注 诪讻讞 砖注讘讜讚 砖讬砖 诇讜 讻讚诪驻专砖 讜讗讝讬诇 讜讗''转 诪讗讬 砖谞讗 诪讘讛诪转 讗专谞讜谞讗 讚讞讬讬讘转 讘讘讻讜专讛 诇诇讬砖谞讗 拽诪讗 讚专讘讗 驻''拽 讚驻住讞讬诐 (讚祝 讜.) 讛讬讻讗 讚诪爪讬 讬砖专讗诇 诇住诇讜拽讬讛 讘讝讜讝讬 讜讛讻讗 谞诪讬 讗讬 讬讛讬讘 诇讬讛 讝讜讝讬 诇讗 转驻讬住 诇讜诇讚 讜讬''诇 讛转诐 注讬拽专 讘讛诪讛 砖诇 讬砖专讗诇 诪转讞诇讛 讗诇讗 砖诪砖讜注讘讚转 讛讬讗 诇讗专谞讜谞讗 讜讻讬讜谉 讚讗驻砖专 诇住诇讜拽讬讛 讘讝讜讝讬 诇讗 讬爪讗讛 诪专砖讜转 讬砖专讗诇 讜诇讗 讞砖讬讘 讬讚 注讜讘讚 讻讜讻讘讬诐 讘讗诪爪注 讗讘诇 讛讻讗 讚诪转讞诇讛 砖诇 注讜讘讚 讻讜讻讘讬诐 讻''讝 砖讬砖 诇注讜讘讚 讻讜讻讘讬诐 讻讞 讝讛 讚讗讬 诇讗 讬讛讬讘 讝讜讝讬 转驻讬住 诇讘讛诪讛 诇讗 讬爪讗讛 诪专砖讜转 注讜讘讚 讻讜讻讘讬诐 讜诪拽专讬 讬讚 注讜讘讚 讻讜讻讘讬诐 讘讗诪爪注 砖诇讗 谞住转诇拽讛 讬讚讜 诇讙诪专讬: 讟注诪讗 讚讛注诪讬讚 讛讗 诇讗 讛注诪讬讚 诇讗 转讬讜讘转讗 讚专讘 讬讛讜讚讛. 转讬诪讛 讚诇拽诪谉 驻专讬讱 诇专讘 讬讛讜讚讛 诪诪转谞讬' 讚拽转谞讬 讘讛讚讬讗 讛诪拽讘诇 爪讗谉 讘专讝诇 诪谉 讛注讜讘讚 讻讜讻讘讬诐 讜诇讚讜转 驻讟讜专讬谉 诪谉 讛讘讻讜专讛 讜讜诇讚讬 讜诇讚讜转 讞讬讬讘讬谉 讜诪砖谞讬 讗讬诪讗 讛谉 讜讜诇讚讜转讬讛谉 驻讟讜专讬谉 驻讬专讜砖 讛谉 讛讜诇讚讜转 砖诇 爪讗谉 讘专讝诇 讜讜诇讚讜转讬讛谉 讛谉 讜讜诇讚讬 讜诇讚讜转 驻讟讜专讬谉 诪诇讬转谉 讘谞诐 诇讻讛谉 砖讛讜讗 专讘讬注讬 讚爪讗谉 讘专讝诇 讜讗祝 注诇 讙讘 讚诇讗 拽转谞讬 讛谉 讘诪转谞讬转讬谉 爪专讬讱 诇讜诪专 讚驻砖讬讟讗 诇讬讛 讚讜诇讚讜转 砖诇 爪讗谉 讘专讝诇 讛谉 讻爪讗谉 讘专讝诇 注爪诪谉 讜诇讗 讗爪讟专讬讱 诇讬讛 讘诪转谞讬转讬谉 转讜 诇诪讬转谞讬 讜讗诐 讻谉 讙诐 讻讗谉 讗诪讗讬 诇讗 诪驻专砖 讻谉 讚讻砖诪转讜 讛讗诪讛讜转 讜讛注诪讬讚 讛讜诇讚讜转 转讞转 讗诪讜转讬讛谉 谞注砖讜 讛讜诇讚讜转 注爪诪谉 爪讗谉 讘专讝诇 讜讻讬 拽转谞讬 讜诇讚讬 讜诇讚讜转 驻讟讜专讬谉 讛讬讬谞讜 讜诇讚 讜诇讚讬 讜诇讚讜转 砖谞驻专砖 讛谉 讛讬讬谞讜 讜诇讚讬 讜诇讚讜转 讜讜诇讚讜转讬讛谉 (驻讟讜专讬谉) [讛讬讬谞讜 讜诇讚 讜诇讚讬 讜诇讚讜转讬讛谉 驻讟讜专讬谉] 讛讗 诇讗 讛注诪讬讚 讞讬讬讘讬谉 讜讬''诇 讚诇讻讱 驻讬' 讘拽讜谞讟专住 讘诪转谞讬' 讛注诪讬讚 诇讗讜 诪诪砖 砖诪转讜 讛讗诪讛讜转 讜讛注诪讬讚 讛讜诇讚讜转 转讞转讬讛谉 讗诇讗 砖驻转讞 诇讜 驻转讞 诇注讜讘讚 讻讜讻讘讬诐 砖讗诐 讬诪讜转讜 讛讗诪讛讜转 讬讛讬讜 讜诇讚讜转 转讞转讬讛谉 讜注讜讚 讬砖 诇讜诪专 讚讗驻讬诇讜 讗讬讬专讬 讘诪转讜 讻讚诪砖诪注 讘转讜住驻转讗 讗讬谉 讝讛 讛注诪讚讛 讙诪讜专讛 砖诇讗 注砖讛 诇讜 砖讜诐 拽谞讬谉 讘讜诇讚讜转 讗诇讗 讛住诪讬讻讜 注诇讬讛谉 讘讚讬讘讜专 讘注诇诪讗:





专讘讬谞讜 讙专砖讜诐

讜讜诇讚讜转. 砖诇 讗讜转讜 爪讗谉 讘专讝诇 诪讛 砖讛谉 讬讜诇讚讜转 驻讟讜专讛 诪谉 讛讘讻讜专讛 诇驻讬 砖讞爪讬谉 砖诇 注讜讘讚讬 讻讜讻讘讬诐. 讜注讜讚 诪砖讜诐 讚讗诪专讬谞谉 讘讙诪' 讚讗讬 诇讗 诪砖讻讞 诇讛 诇讘讛诪讛 转驻讬住 讜诇讚讜转 讚讬诇讛:



讜诇讚讬 讜诇讚讜转. 讜诇讚讬 砖诇 讜诇讚讜转 讞讬讬讘 讘讘讻讜专讛 讞诇拽 砖诇 讬砖专讗诇 讚讻讜诇讬 讛讗讬 讜诇讚讬 讜诇讚讜转 诇讗 转驻讬住 注讜讘讚 讻讜讻讘讬诐 讘砖讘讬诇讛:



讛注诪讬讚讜 讜诇讚讜转 转讞转 讗讬诪讜转讬讛谉 砖讗诐 转诪讜转 讛讘讛诪讛 砖讬拽讞 讛注讜讘讚 讻讜讻讘讬诐 讛讜诇讚讜转 转讞转讬讛 讗讜转谉 讜诇讚讜转 讛专讬 讛谉 讻爪讗谉 [注爪诪讜] 砖讜诇讚讜转讬讛谉 诪讛 砖讛谉 讬讜诇讚转 驻讟讜专讛 诪谉 讛讘讻讜专讛. 讜诇讚讬 讜诇讚讜转讬讛谉 讞讬讬讘讬谉 专' 砖诪注讜谉 讻讜':



诇诪讬诪专讗. 讚讘专砖讜转讗 讚诪专讛 讚注讜讘讚 讻讜讻讘讬诐 拽讬讬诪讗 砖诪驻谞讬 讻讱 驻讟讜专讛 诪谉 讛讘讻讜专讛:



讗讬谉 诪拽讘诇 爪讗谉 讘专讝诇 诪讬砖专讗诇. 讘讗讜转讜 转谞讗讬 砖驻讬专砖转讬 诇诪注诇讛:



诪驻谞讬 砖讛讜讗 专讘讬转. 讚讻讬讜谉 讚诪拽讘诇 注诇讬讜 讻诇 讛讗讞专讬讜' 砖诇 讘讛诪讛 诪讛 砖谞讜转谉 诇讛 讞爪讬 讛讜诇讚讜转 讝讛讜 专讘讬转. 讟"讗 讚讻讬讜谉 讚砖诐 讛讗诪讛讜转 讘讚诪讬诐 讜谞讜转谉 诇讜 讞爪讬 讛讜诇讚讜转 讛专讬 讝讛 专讘讬转 讚诪砖诪注 讚诪砖讜诐 讛讻讬 谞讜转谞谉 诇讜 砖诪诪转讬谉 诇讜 诪谉 讛讚诪讬诐:



讗诇诪讗 讚讘专砖讜转讗 讚诪拽讘诇 拽讬讬诪讗. 讛讘讛诪讛 讚讗讬 讘专砖讜转讗 讚谞讜转谉 拽讬讬诪讗 讛讗 讬诇讚讛 讘专砖讜转讜 讜诇讗 讛讜讬 专讘讬转:



诇讗 拽砖讬讗. 诪转谞讬' 诇讛讻讬 拽讬讬诪讗 讘专砖讜转讬讛 讚注讜讘讚 讻讜讻讘讬诐 讜驻讟讜专讛 诪谉 讛讘讻讜专讛 讚拽讘讬诇 注诇讬讛 注讜讘讚 讻讜讻讘讬诐 [讗讜谞住讗] 讜讝讜诇讗 讚讘讛诪讛:



讜讛讻讗 讙讘讬 讬砖专讗诇 讚拽讘讬诇 注诇讬讛 讛诪拽讘诇 讗讜谞住讗 讜讝讜诇讗 讛讬诇讻讱 讛讜讬 专讘讬转:



诇讬驻诇讜讙 讘讚讬讚讛. 讘诪拽讘诇 诪讬砖专讗诇 讚驻注诪讬诐 诪拽讘诇讬谉 讜驻注诪讬诐 讗讬谉 诪拽讘诇讬谉 讘讚"讗 讜讻讜'. 讜讗诪讗讬 讗爪讟专讬讱 诇诪讬转谞讗 讗讘诇 诪拽讘诇讬谉 诪谉 讛注讜讘讚 讻讜讻讘讬诐 讗驻讬诇讜 诪讬砖专讗诇 谞诪讬:



讗讬讚讬 讜讗讬讚讬. 讘讬谉 诪转谞讬转讬谉 讚讘讻讜专讜转 讘讬谉 诪转谞讬' 讚讘讘讜转 讚诇讗 拽讘讬诇 注诇讬讛 讛谞讜转谉:



讜讛讻讗. 诪"讟 驻讟讜专讛 诪谉 讛讘讻讜专讛 讚讗讬诇讜 讗转讬 注讜讘讚 讻讜讻讘讬诐 讻讜':



专讘 讛讜谞讗 讜专讘 讬讛讜讚讛 讗专讬砖讗 讚诪转谞讬转讬谉 驻诇讬讙讬 讛诪拽讘诇 爪讗谉 讘专讝诇 诪谉 讛注讜讘讚 讻讜讻讘讬诐:



讜讜诇讚讬 讜诇讚讜转 谞诪讬 驻讟讜专讬谉 讚拽讗 讚讬讬拽 讘诇讬砖谞讗 讚诪转谞讬转讬谉 讘讗讜转讜 注谞讬谉 诪讛 砖谞拽讚转讬 讘讚祝 讻注讬谉 诪讞拽 讘驻讬专讜砖 讛诪砖谞讛:



讛注诪讬讚 讗讬谉. 讻砖讛注诪讬讚 诪讜住讬祝 讚讜专 讗讞专 诇驻讟讜专 讗讘诇 诇讗 讛注诪讬讚 讗讬谉 诪讜住讬祝 讚讜专 讗讞专:



讗"诇 讛讜讗 讛讚讬谉 讚讗祝 注诇 讙讘 讚诇讗 讛注诪讬讚. 讜诇讚讬 讜诇讚讜转 驻讟讜专 讻讚讗诪讬谞讗. 讜讛讗讬 讚拽转谞讬 讛注诪讬讚 专讘讜转讗 拽诪"诇 讚讗注"讙 讚讛注诪讬讚 讚讬讛讘 诇讬讛 讗驻讜转讬拽讬 讗驻讬诇讜 讛讻讬 讗讬 诇讗 诪砖讻讞 讛讛讬讗 讚讛注诪讬讚 转驻讬住 诇讬讛 讘谞讛 讚讛讬讬谞讜 讜诇讚讬 讜诇讚讜转 讛讬诇讻讱 驻讟讬专讬 砖讗讞专讬讜转 诇注讜讘讚 讻讜讻讘讬诐 讻诇讜诪专 讚转驻讬住 讗驻讬诇讜 讚讜专 注砖讬专讬 转讞讜转讬讛:



讘砖诇诪讗 诇专讘 讬讛讜讚讛 讚讗诪专 讚谞讞讬转 转谞讗 拽诪讗 诇讚专讬. 砖砖谞讬 讚讜专讜转 驻讜讟专 讜砖诇讬砖讬 诪讞讬讬讘 讗诪讟讜 讛讻讬 谞拽讟 专砖讘"讙 谞诪讬 诇砖讜谉 专讜讘 讚讜专讜转:





诪讛专砖"讗 - 讞讬讚讜砖讬 讛诇讻讜转

讙诪' 讜讛讻讗 讙讘讬 讘讻讜专讛 讛讬讬谞讜 讻讜' 诇诪转驻住 讘谞讛 讛讜讬 讻诪讬 讚诇讗 讛注诪讬讚 讻讜' 讻爪"诇:


讘驻专砖"讬 讘讚"讛 讻讬讜谉 讚诇讗 谞拽讬讟 讛注讜讘讚 讻讜讻讘讬诐 讝讜讝讬 讘专砖讜转讬讛 讚注讜讘讚 讻讜讻讘讬诐 拽讬讬诪讬 讛住"讚 讜讗讞"讻 诪"讛 讚诪拽讘诇 拽讬讬诪讬 讚诪拽讘诇 讝讜讝讬 讛讜讗 讻讜' 讜讘讚"讛 讟注诪讗 讚讛注诪讬讚 砖讛讞讝讬拽 讻讜' 砖诇 爪讗谉 讘专讝诇 讛住"讚 讜讗讞"讻 诪"讛 讜讛讗 拽诪"诇 讻讜' 讻爪"诇:


转讜住' 讘讚"讛 讗讬谉 诪拽讘诇讬谉 讻讜' 诪"诪 专讬讘讬转 讚专讘谞谉 讛讜讗 讚讻讬讜谉 砖讻诇 讗讞专讬讜转 注诇 讛诪拽讘诇 讻讜' 注讻"诇 驻住讬拽讗 诇讛讜 诇驻讬 住讘专转 讛诪拽砖讛 谞诪讬 讻诇 讛讗讞专讬讜转 注诇 讛诪拽讘诇 讜讛讜讗 诪讘讜讗专 讘转讜住' 讚驻' 讗讬讝讛讜 谞砖讱 注"砖 讜拽"诇:


讘讗"讚 讚讛讬讬谞讜 专讬讘讬转 拽爪讜爪讛 讜讬"诇 讚讛讻讗 转谞讬 讜讗注"讙 讻讜' 讚转谞谉 讛诪诇讜讛 讞讘讬专讜 讻讜' 讜驻专"转 砖讛诇讜讛 讛诇讜讗讛 讻讜' 爪讗谉 讘专讝诇 讛讬讛 诇讜 拽' 爪讗谉 讗讜诪专 讻讜' 讘拽' 讚讬谞专讬谉 砖诇 讝讛讘 讜诇讚讜转 讞诇讘 讜讙讬讝讜转 讻讜' 讚砖驻讬专 讞砖讬讘讬 诪讻讞 砖讬注讘讜讚 砖讬砖 诇讜 讻讜' 注讻"诇 讻爪"诇:


讘讚"讛 讟注诪讗 讚讛注诪讬讚 讻讜' 讚诇讗 拽转谞讬 讛谉 讘诪转谞讬转讬谉 讻讜' 诇讗 讗爪讟专讬讱 诇讬讛 讘诪转谞讬转讬谉 转讜 诇诪转谞讬 讻讜' 讜讻讬 拽转谞讬 讜诇讚 讜诇讚讜转 驻讟讜专讬谉 讻讜' 砖谞驻专砖 讛谉 讛讬讬谞讜 讜诇讚 讜诇讚讜转 讜诇讚 讜诇讚讜转 驻讟讜专讬谉 讛讬讬谞讜 讻讜' 讻爪"诇:





专砖"砖

讘诪砖谞讛 专讞诇 砖讬诇讚讛 诪讬谉 注讝 讻讜'. (诇注讬诇 讛 讘 讜砖诐):



转讚"讛 讗讬谉. 诪讗讬 拽砖讬讗 诪"诪 专讘讬转 讚专讘谞谉 讛讬讗 讚讻讬讜谉 讻讜' 讜谞讜讟诇 讻讜'. 讘砖讻专 讛诪诇讜讛 讗诇讗 讚诇讗 讛讜讛 专讘讬转 讚讗讜专讬讬转讗 讻讜'. 谞"诇 诇诪讞讜拽 诪诇转 讗诇讗. 讜专"诇 讚诇"转 讚诇讛讻讬 诪拽砖讛 讛砖"住 诪砖讜诐 讚住讜讘专 讚讛转诐 专讘讬转 讚讗讜专讬讬转讗 拽讗诪专. 诇讝讛 讻转讘讜 讚诇讗 讛讜讬 专讘讬转 讚讗讜专讬讬转讗 讻讜':



转讚"讛 讟注诪讗. 讜讬"诇 讚诇讻讱 驻讬专砖 讘拽讜谞讟专住 讻讜' 诇讗讜 诪诪砖 砖诪转讜 讻讜'. 诇讻讗讜专讛 诪"诪 拽砖讛 讚讻诪讜 讚诪驻专砖 讘专讬砖讗 讜讜诇讚讜转讬讛谉 驻讟讜专讬谉 讛讬讬谞讜 砖诇 讜讜诇讚讜转讬讛谉 讻谉 谞驻专砖 讘住讬驻讗 讜讜诇讚讬 讜讜诇讚讜转 (驻讟讜专讬谉) 讙"讻 砖诇 讜讜诇讚讜转讬讛谉. 讜讬"诇 讚讚讜拽讗 讘专讬砖讗 讚谞拽讬讟 讘讻讬谞讜讬 讬诇"驻 讚拽讗讬 注诇 讛讜讜诇讚讜转. 讗讘诇 住讬驻讗 讚谞拽讬讟 讘诇讗 讻讬谞讜讬 注"讻 诇讗 拽讗讬 讗诇讗 注诇 讛爪"讘 注爪诪谉. 专拽 讗诐 讛讬讛 讛驻讬' 砖诇 讛谉 (讛讘讗 讘讻讞 讛诪讗诪专) 注诇 讜讜诇讚讬 讜讜诇讚讜转 注"讻 谞驻专砖 讜讜诇讚讬 讜讜诇讚讜转 讛讬讬谞讜 讜讜诇讚讬 诪讗讜转谉 讜讜诇讚讬 讜讜诇讚讜转. 讜讛砖转讗 讚讗转讬谞谉 诇讛讻讬 诇讗 谞爪讟专讱 注讜讚 诇讜诪专 讚诇讛讻讬 诪驻专砖 讜讜诇讚讜转讬讛谉 讚专讬砖讗 讚讛讬讬谞讜 砖诇 讛讜讜诇讚讜转 诪砖讜诐 讛讻讬谞讜讬. 讗诇讗 讻讬讜谉 讚讜讜诇讚讜转 砖诇 爪"讘 讻讘专 讘讗讜 诪讻讞 讛诪讗诪专 讛谉. 注"讻 讜讜诇讚讜转讬讛谉 讛讬讬谞讜 砖诇 讗讜转谉 讜讜诇讚讜转:





讛讙讛讜转 讬注讘"抓

讙诪' 讗驻讬' 注讚 注砖专讛 讚讜专讜转 驻讟讜专讬诐 讻爪"诇:

